Suvestinė redakcija nuo 2025-03-08

Potvarkis paskelbtas: TAR 2023-05-02, i. k. 2023-08293

ŠIAULIŲ MIESTO SAVIVALDYBĖS MERAS

POTVARKIS

DĖL VAIKŲ VASAROS STOVYKLŲ ORGANIZAVIMO IR FINANSAVIMO TVARKOS APRAŠO IR VAIKŲ VASAROS STOVYKLŲ KONKURSO IR STOVYKLŲ PROGRAMŲ VERTINIMO NUOSTATŲ PATVIRTINIMO

2023 m. gegužės 2 d. Nr. M-149

Šiauliai

Vadovaudamasis Lietuvos Respublikos vietos savivaldos įstatymo 27 straipsnio 2 dalies 3 punktu, Lietuvos Respublikos biudžeto sandaros įstatymu, Lietuvos Respublikos švietimo ir mokslo ministro 2006 m. kovo 31 d. įsakymu Nr. ISAK-612 „Dėl vaikų vasaros poilsio stovyklų bendrųjų nuostatų patvirtinimo“, Šiaulių miesto savivaldybės tarybos 2023 m. vasario 2 d. sprendimu Nr. T-2 „Dėl Šiaulių miesto savivaldybės 2023 metų biudžeto patvirtinimo“:

1. T v i r t i n u pridedamus:

1.1. Vaikų vasaros stovyklų organizavimo ir finansavimo tvarkos aprašą;

1.2. Vaikų vasaros stovyklų konkurso ir stovyklų programų vertinimo nuostatus.

2. P r i p a ž į s t u netekusiu galios Šiaulių miesto savivaldybės administracijos direktoriaus 2022 m. gegužės 9 d. įsakymą Nr. A-853 „Dėl Vaikų vasaros stovyklų organizavimo ir finansavimo tvarkos aprašo ir Vaikų vasaros stovyklų konkurso ir stovyklų programų vertinimo nuostatų patvirtinimo“.

Savivaldybės meras	Artūras Visockas

PATVIRTINTA

Šiaulių miesto savivaldybės mero

2023 m. gegužės 2 d.

potvarkiu Nr. M-149

VAIKŲ VASAROS STOVYKLŲ ORGANIZAVIMO IR FINANSAVIMO

TVARKOS APRAŠAS

I SKYRIUS

BENDROSIOS NUOSTATOS

1. Vaikų vasaros stovyklų (toliau – stovykla) organizavimo ir finansavimo tvarkos aprašas (toliau – Aprašas) nustato stovyklų, kuriose vasaros atostogų metu organizuojama neformaliojo vaikų švietimo veikla, finansavimo principus, reikalavimus stovyklos vykdytojui, stovyklos įgyvendinimui, finansavimą gavusių institucijų įsipareigojimus ir stovyklų priežiūrą.

2. Finansavimas skiriamas stovyklai užimančiai Šiaulių miesto savivaldybės teritorijos mokyklose besimokančius pagal pradinio, pagrindinio, vidurinio ugdymo ir neformaliojo vaikų švietimo programas, vaikus ir (ar) užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikus, nuo karo pabėgusių ukrainiečių vaikus. Užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikų ugdymas stovyklose finansuojamos savivaldybės biudžeto lėšomis (toliau – lėšos) ir tėvų (globėjų, rūpintojų), rėmėjų lėšomis.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

3. Stovykla turi būti organizuojama vasaros laikotarpiu ir gali būti organizuojama už Lietuvos Respublikos ribų (Europos Sąjungoje) vadovaujantis:

3.1. Vaikų vasaros poilsio stovyklų bendraisiais nuostatais, patvirtintais Lietuvos Respublikos švietimo ir mokslo ministro 2006 m. kovo 31 d. įsakymu Nr. ISAK-612 „Dėl Vaikų vasaros poilsio stovyklų bendrųjų nuostatų patvirtinimo“;

3.2. Vaikų maitinimo organizavimo tvarkos aprašu, patvirtintu Lietuvos Respublikos sveikatos apsaugos ministro 2011 m. lapkričio 11 d. įsakymu Nr. V-964 „Dėl vaikų maitinimo organizavimo tvarkos aprašo patvirtinimo“;

3.3. Šiaulių miesto švietimo įstaigų ir pedagoginės psichologinės tarnybos mokamų paslaugų įkainių sąrašu, patvirtintu Šiaulių miesto savivaldybės tarybos 2023 m. kovo 30 d. sprendimu Nr. T-109 „Dėl Šiaulių miesto švietimo įstaigų ir pedagoginės psichologinės tarnybos mokamų paslaugų įkainių sąrašo patvirtinimo“ (su visais pakeitimais ir papildymais);

3.4. Šiaulių miesto savivaldybės sportininkų ugdymo centrų teikiamų mokamų paslaugų įkainių sąrašu, patvirtintu Šiaulių miesto savivaldybės tarybos 2015 m. spalio 29 d. sprendimu Nr. T-284 „Dėl Šiaulių miesto savivaldybės sportininkų ugdymo centrų teikiamų mokamų paslaugų įkainių sąrašų patvirtinimo“ (su visais pakeitimais ir papildymais).

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

4. Stovyklos finansuojamos konkurso, kuris organizuojamas kasmet iki birželio 1 d., būdu vadovaujantis Savivaldybės mero potvarkiu patvirtintais Vaikų vasaros stovyklų konkurso ir stovyklų programų vertinimo nuostatais.

5. Papildomas konkursas dėl naujų stovyklos programų paraiškų teikimo gali būti skelbiamas, jeigu, įvertinus visas stovyklos programų paraiškas, lieka nepaskirstytų lėšų. Esant didesniam lėšų poreikiui nei numatyta iš Savivaldybės biudžete, finansuojamos stovyklų programos, surinkusios didesnį praeinamąjį vertinimo balą.

II SKYRIUS

STOVYKLŲ VYKDYTOJAI

6. Stovyklos vykdytojas negali teikti konkursui stovyklos programos paraiškos ir jam negali būti skiriamos lėšos, jei stovykla buvo įgyvendinta anksčiau, bet buvo nustatyti tyčiniai pažeidimai ir nepraėjo 2 metai nuo neįvykdytų sutartyje su Savivaldybės administracija numatytų įsipareigojimų.

7. Stovyklos vykdytojais gali būti biudžetinės įstaigos ir kiti juridiniai asmenys (toliau – Neformaliojo vaikų švietimo teikėjas), kurie:

7.1. turi teisę vykdyti švietimo veiklą ar registruoti Švietimo ir mokslo institucijų registre (toliau – ŠMIR), kurių nuostatuose (įstatuose, verslo liudijimo ar individualios veiklos pažymoje) nurodyta vaikų ir jaunimo švietimo, ugdymo, užimtumo arba stovyklų organizavimo, veikla. Registravimo tvarka pateikta adresu www.smir.smm.lt

Papunkčio pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

7.2. valdymo ir naudojimo pagrindu turi stovyklai pritaikytas patalpas, įrangą, priemones;

7.3. turi asmenis, pagal Lietuvos Respublikos švietimo įstatymą galinčius dirbti mokytojais, įgijusius aukštąjį išsilavinimą (aukštesnįjį, įgytą iki 2009 metų, ar specialųjį vidurinį, įgytą iki 1995 metų) ir pedagogo kvalifikaciją arba švietimo, mokslo ir sporto ministro nustatyta tvarka išklausiusius pedagoginių ir psichologinių žinių kursą; arba baigusius profesinio mokymo programą, įgijusius vidurinį išsilavinimą ir kvalifikaciją, turinčius 3 metų darbo stažą ir švietimo, mokslo ir sporto ministro nustatyta tvarka išklausiusius pedagoginių ir psichologinių žinių kursą; arba įgijusius vidurinį išsilavinimą ir švietimo, mokslo ir sporto ministro nustatyta tvarka išklausiusius pedagoginių ir psichologinių žinių kursą.

8. Laisvieji mokytojai, norintys organizuoti stovyklas:

8.1. turi atitikti reikalavimus, nustatytus Aprašo 7 punkte;

8.2. teisės aktų nustatyta tvarka turi įsigyti verslo liudijimą ar individualios veiklos pažymą.

9. Stovyklos vykdytojas teisės aktų nustatyta tvarka atsako už stovykloje dalyvaujančių mokinių saugą, sveikatos priežiūrą, higienos sąlygas ir veiklos organizavimo kokybę, stovyklos įgyvendinimą ir tikslinį lėšų panaudojimą, teisingos informacijos pateikimą.

10. Stovykloje ne mažiau kaip 13 ir ne daugiau kaip 15 vaikų grupei skiriamas vienas vadovas, o 15 didelių specialiųjų ugdymosi poreikių turinčių ir neįgalių vaikų – ne mažiau kaip 2 vadovai. Konkretų vadovų skaičių, atsižvelgdamas į stovyklos specifiką, mokinių amžių ir jų specialiuosius poreikius, nustato stovyklos vykdytojas.

11. Stovyklos vykdytojas teisės aktų nustatyta tvarka turi užtikrinti tinkamą stovyklai skirtų lėšų panaudojimą. Stovyklos vykdytojas lėšas privalo panaudoti pagal Savivaldybės stovyklų įgyvendinimo ir lėšų panaudojimo sutarties sąmatoje nurodytus išlaidų straipsnius.

III SKYRIUS

REIKALAVIMAI STOVYKLOS ĮGYVENDINIMUI

12. Stovykla gali būti vykdoma specialiai vaikų vasaros poilsiui pritaikytose erdvėse (patalpose), bendrojo ugdymo mokyklose, neformaliojo vaikų švietimo ir kitose įstaigose, kurių patalpos ir aplinka pritaikyta tokiai veiklai; stovyklavietėse, kurios yra įrengtos poilsiui su nakvyne skirtoje teritorijoje (sudarytos sąlygos palapinėms, laikiniems ar mobiliems nameliams statyti, higienos poreikiams tenkinti, laužui kurti, atliekoms sudėti) ir panašiai.

13. Stovyklos vienos dienos veiklų trukmė turi būti ne trumpesnė nei 6 val. per dieną (neįskaitant pertraukų) ir vykdomos kartu su maitinimu.

14. Rekomenduojama stovyklą organizuoti atskirai 3 amžiaus grupių vaikams: 7–10 metų vaikams, 11–14 metų vaikams ir 15–18 metų (vaikams, turintiems negalią iki 21 metų).

15. Stovyklos tipai ir vienos pamainos įgyvendinimo trukmė (dienų skaičius):

15.1. dieninės stovykla, mobili (turistinė), stacionari (su laikinu apgyvendinimu) stovykla –5 dienos;

15.2. vaikų, patiriančių socialinę riziką, stovykla (su laikinu apgyvendinimu) – 5 dienos. Stovyklos mokinių skaičius pagal tikslinį sąrašą (vardas, pavardė, mokykla, klasė) suderinamas su Savivaldybės administracijos Socialinių paslaugų skyriumi (toliau – Socialinių paslaugų skyrius).

15.3. socialiai remtinų nuo karo pabėgusių ukrainiečių vaikų stovykla (su laikinu apgyvendinimu) – 5 dienos. Stovyklos mokinių skaičius pagal tikslinį sąrašą (vardas, pavardė, mokykla, klasė) suderinamas su Švietimo skyriumi.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

16. Vaikų, patiriančių socialinę riziką, stovyklų, socialiai remtinų nuo karo pabėgusių ukrainiečių vaikų stovyklų vykdytojai privalo:

16.1. organizuoti stacionarią (su laikinu apgyvendinimu) stovyklą;

16.2. numatyti mokinių atvežimą į stovyklą ir parvežimą iš jos.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

17. Stovyklos vykdytojas privalo numatyti ir įsipareigoti socialiniuose tinkluose, interneto svetainėse ar kitoje elektroninėje erdvėje viešinti informaciją, susijusią su stovyklos vykdymu, reklaminėje medžiagoje naudoti Šiaulių miesto reprezentacinį ženklą bei viešai skelbti, kad stovyklą finansuoja Šiaulių miesto savivaldybė (1 priedas).

18. Stovyklos vykdytojas gali organizuoti neribotą skaičių stovyklos pamainų. Vienas vaikas už skirtas lėšas gali ilsėtis tik vienoje stovykloje ir/ ar jos vienoje pamainoje 5 dienas per kalendorinius metus. Tėvai (globėjai, rūpintojai) daugiau nei 1 (vieną) kartą pasinaudoję Savivaldybės finansavimu, privalo grąžinti Savivaldybės administracijai neteisėtai panaudotas lėšas.

19. Siekdami užtikrinti viešąjį interesą, vaikų saugumą, sveiką ugdymo (si) aplinką ir įgyvendinant Vaikų vasaros poilsio stovyklų bendruosius nuostatus, stovyklos vykdytojas įsipareigoja pasirašyti Savivaldybės mero potvarkiu patvirtintą sutartį su stovykloje dalyvaujančio vaiko atstovais, išskyrus vaikų globos įstaigas, kurioms priskirta nuolatinė ar laikinoji vaiko globa ir kurios organizuoja stovyklas savo globojamiems vaikams. Sutartyje turi būti nustatyta ir vaiko asmens duomenų tvarkymo, saugojimo, viešinimo ir perdavimo Savivaldybės administracijai sąlygos. Sąlygos turi būti nustatomos vadovaujantis Bendruoju duomenų apsaugos reglamentu bei Lietuvos Respublikos teisės aktais.

IV SKYRIUS

STOVYKLŲ FINANSAVIMAS

20. Stovykloms finansuoti skiriamos Savivaldybės biudžeto lėšos (toliau – lėšos), jeigu stovyklos programai skiriama ne mažiau kaip 30 proc. kitų finansavimo šaltinių lėšų (tėvų (globėjų, rūpintojų), rėmėjų) nuo bendros Programos sąmatos, išskyrus vaikų, patiriančių socialinę riziką ir vaikų socialinės globos įstaigų vykdomoms stovykloms, socialiai remtinų nuo karo pabėgusių ukrainiečių vaikų stovykloms.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

21. Lėšos stovykloms paskirstomos taip:

21.1. ne daugiau nei 16 proc. – dieninėms stovykloms;

21.2. ne daugiau nei 50 proc. – mobilioms (turistinėms) ar stacionarioms (su laikinu apgyvendinimu) stovykloms;

21.3. ne daugiau nei 17 proc. – vaikų, patiriančių socialinę riziką, stacionarioms (su laikinu apgyvendinimu) stovykloms;

21.4. ne daugiau nei 17 proc. – socialiai remtinų nuo karo pabėgusių ukrainiečių vaikų stovykloms (su laikinu apgyvendinimu).

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

Nr. M-331, 2025-03-07, paskelbta TAR 2025-03-07, i. k. 2025-03883

22. Stovykloje dalyvaujančiam vaikui vienai dienai nustatomas toks lėšų dydis:

22.1. dieninė stovykla – 10 eurų;

22.2. mobili (turistinė) ar stacionari (su laikinu apgyvendinimu) stovykla – 20 eurų;

22.3. vaikų, patiriančių socialinę riziką, stacionari (su laikinu apgyvendinimu) stovykla – 50 eurų;

22.4. socialiai remtinų nuo karo pabėgusių ukrainiečių vaikų stovykloms (su laikinu apgyvendinimu) – 50 eurų.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

Nr. M-331, 2025-03-07, paskelbta TAR 2025-03-07, i. k. 2025-03883

23. Lėšos stovyklai:

23.1. apskaičiuojamos pagal programoje nurodytą leistiną stovyklos įgyvendinimo dienų skaičių, maksimalų stovykloje dalyvausiančių vaikų skaičių, nurodytą programoje ir Aprašo 22 punkte nustatytą lėšų dydį;

23.2. paskirstomos pagal Savivaldybės mero potvarkį;

23.3. skiriamos pradėjus įgyvendinti stovyklą pagal vaikų, pasirinkusių stovyklą ir sudariusių su stovyklos vykdytoju sutartis dėl dalyvavimo stovykloje, skaičių.

24. Savivaldybės merui pasirašius potvarkį dėl lėšų stovykloms vykdyti paskirstymo:

24.1. stovyklų vykdytojai su šiuo potvarkiu supažindinami elektroniniu būdu per 3 darbo dienas;

24.2. informacija apie stovyklas ir jų vykdytojus, kuriems skirtas finansavimas, skelbiama Savivaldybės interneto svetainėje www.siauliai.lt ir Savivaldybės Facebook paskyroje https://www.facebook.com/SiauliuMiestoSavivaldybe/.

25. Savivaldybės mero potvarkį dėl lėšų stovykloms vykdyti paskirstymo galima apskųsti Lietuvos Respublikos teisės aktų nustatyta tvarka.

26. Savivaldybės administracija su konkursą laimėjusiu stovyklos vykdytoju sudaro Savivaldybės stovyklų įgyvendinimo ir lėšų panaudojimo sutartį.

27. Lėšos stovyklos vykdytojui pagal stovyklos tipą ir stovyklos Programos sąmatą skiriamos:

27.1. darbo užmokesčiui ir socialiniam draudimui (stovyklos vadovui, grupių vadovams, kitiems stovyklos darbuotojams, tiesiogiai susijusiems su stovyklos įgyvendinimu), išskyrus bendrojo ugdymo, neformaliojo vaikų švietimo mokyklas, kitas biudžetines įstaigas;

27.2. vaikų maitinimui;

27.3. apgyvendinimui, nakvynei;

27.4. transporto nuomai;

27.5. paslaugoms, tiesiogiai susijusioms su ugdymu (kelionių ekskursijų, edukacijų bilietams ir pan.) ir prekėms, tiesiogiai susijusioms su ugdymu (įvairios ugdymo, motyvavimo priemonės ir pan.);

27.6. ne daugiau nei 5 proc. nuo visos Programos sąmatos stovyklos organizavimo ir įgyvendinimo administravimui.

28. Lėšos negali būti naudojamos:

28.1. rekonstrukcijos, remonto, statybos išlaidoms padengti ir ilgalaikiam turtui įsigyti;

28.2. įsiskolinimams padengti;

28.3. išlaidoms, susijusioms su lizingo, išperkamosios nuomos sutartimis;

28.4. išlaidoms, kurios finansuotos iš kitų Lietuvos Respublikos valstybės biudžeto ar savivaldybių biudžetų lėšų, įskaitant Europos Sąjungos finansinės paramos ir kitos gaunamos finansinės paramos bei bendrojo finansavimo lėšas.

29. Savivaldybės stovyklų įgyvendinimo ir lėšų panaudojimo sutartyse stovyklos vykdytojas, kuriam skirtas finansavimas, įsipareigoja:

29.1. užtikrinti Aprašo 7–11 punktų įgyvendinimą;

29.2. viešinant stovyklą, naudoti sąvoką „vaikų vasaros stovykla“.

30. Stovyklos vykdytojas pagal Savivaldybės stovyklų įgyvendinimo ir lėšų panaudojimo sutartį ne vėliau kaip 2 dienos iki pirmos stovyklos pamainos vykdymo dienos, pateikia Švietimo skyriui:

30.1. paraišką lėšoms gauti, kurioje turi būti nurodyta šie stovyklos vykdytojo duomenys: vadovo vardas, pavardė, individualios veiklos pažymos ir/ar verslo liudijimo pažymos išdavimo data ir numeris, telefono numeris, elektroninio pašto adresas, parašas;

30.2. patikslintą stovyklos programos veiklų planą;

30.3. stovyklos dalyvių sąrašą, kuriame nurodomi šie vaikų duomenys: vaiko vardas, pavardė, lankoma mokykla, gimimo data;

30.4. stovyklos vykdytojas, kuris įgyvendina stovyklą, vaikams, patiriantiems socialinę riziką, pateikia stovyklos dalyvių sąrašą (vardas, pavardė, mokykla, klasė) suderintą su Socialinių paslaugų skyriumi;

30.5. stovyklos vykdytojas, kuris įgyvendina socialiai remtinų nuo karo pabėgusių ukrainiečių vaikų stovyklą, pateikia stovyklos dalyvių sąrašą (vardas, pavardė, mokykla, klasė) suderintą su Švietimo skyriumi.

30.6. stovyklos vykdytojo su tėvais (globėjai, rūpintojais) sudarytų sutarčių originalus;

30.7. raštą dėl apsisprendimo stovyklos neįgyvendinti, jeigu atsirado aplinkybės, neleidžiančios įgyvendinti stovyklos programos.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

V SKYRIUS

ATSISKAITYMAS UŽ GAUTŲ LĖŠŲ PANAUDOJIMĄ IR STOVYKLŲ PRIEŽIŪRA

31. Stovyklos vykdytojas, atsiskaitydamas už gautų lėšų panaudojimą, privalo pateikti Švietimo skyriui:

31.1. stovyklos veiklos ataskaitą pagal Savivaldybės stovyklų įgyvendinimo ir lėšų panaudojimo sutartyje numatytą formą ir terminus;

31.2. raštą dėl tėvų (globėjų, rūpintojų), rėmėjų ir kitų finansavimo šaltinių prisidėjimo ir panaudojimo;

31.3. teikti kitą informaciją, tiesiogiai susijusią su stovyklos įgyvendinimu.

32. Stovyklos vykdytojas, atsiskaitydamas už gautų lėšų panaudojimą, privalo pateikti Švietimo skyriumi ir Savivaldybės administracijos Apskaitos skyriui (toliau – Apskaitos skyrius):

32.1. stovyklos lėšų panaudojimo ataskaitas pagal Savivaldybės stovyklų įgyvendinimo ir lėšų panaudojimo sutartyje numatytas formas ir terminus;

32.2. teikti kitą informaciją, tiesiogiai susijusią su stovyklos įgyvendinimu.

33. Švietimo skyrius privalo vykdyti:

33.1. Stovyklų įgyvendinimo priežiūrą ir kontrolę;

33.2. Stovyklų vykdytojų pateiktose Stovyklos veiklos ataskaitose nurodytų veiklų atitikties Paraiškoje finansuoti vaikų vasaros stovyklą, planuotoms veikloms, kontrolę.

34. Apskaitos skyrius privalo vykdyti stovyklų vykdytojų Savivaldybės stovyklų įgyvendinimo ir lėšų panaudojimo sutarties ataskaitose nurodytų išlaidų atitikties Išlaidų sąmatoje pagal išlaidų grupių eilutes planuotoms išlaidoms, kontrolę.

35. Jei finansavimą gavęs stovyklos vykdytojas lėšas naudoja ne pagal paskirtį, lėšos teisės aktų nustatyta tvarka išieškomos Savivaldybės administracijai.

36. Stovyklos vykdytojo įsipareigojimai, kitos sąlygos ir atsakomybė už netinkamą lėšų naudojimą ir stovyklos veiklų vykdymą numatomi Savivaldybės stovyklų įgyvendinimo ir lėšų panaudojimo sutartyje.

VI SKYRIUS

ATSAKOMYBĖ IR GINČŲ SPRENDIMO TVARKA

37. Stovyklos vykdytojas atsako už informacijos, susijusios su stovyklos įgyvendinimu, duomenų tikslumą, teisėtumą, gautų valstybės biudžeto lėšų buhalterinės apskaitos tvarkymą. Dokumentus, susijusius su stovyklos įgyvendinimu, stovyklos vykdytojas privalo tvarkyti ir saugoti dokumentų tvarkymą ir saugojimą reglamentuojančių teisės aktų nustatyta tvarka.

38. Lietuvos Respublikos teisės aktų nustatyta tvarka stovyklos vykdytojas privalo saugoti pirminius finansinius dokumentus.

39. Visi kilę klausimai ar ginčai sprendžiami teisės aktų nustatyta tvarka.

VII SKYRIUS

BAIGIAMOSIOS NUOSTATOS

40. Asmens duomenys tvarkomi vadovaujantis Bendruoju duomenų apsaugos reglamentu kitais asmens duomenų saugumą reglamentuojančiais teisės aktais ir Aprašu.

41. Savivaldybės administracija užtikrina tvarkomų asmens duomenų saugumą įgyvendinusi visas būtinas technines ir organizacines priemones, kad asmens duomenys būtų apsaugoti nuo atsitiktinio ar neteisėto sunaikinimo arba nuo atsitiktinio praradimo, pakeitimo, nesankcionuoto atskleidimo arba nesankcionuotos prieigos prie jų, ypač tais atvejais, kai asmens duomenys perduodami elektroninėmis ryšio priemonėmis, taip pat nuo visų kitų neteisėtų tvarkymo formų. Viešai skelbiamą informaciją pateikia, laikantis Bendrojo duomenų apsaugos reglamento nuostatų.

42. Stovyklos vykdytojas privalo laikytis Bendrojo duomenų apsaugos reglamento, Lietuvos Respublikos asmens duomenų teisinės apsaugos įstatymo, ir kitų teisės aktų, reglamentuojančių asmens duomenų teisinę apsaugą.

43. Aprašas keičiamas Savivaldybės mero potvarkiu.

___________________________

PATVIRTINTA

Šiaulių miesto savivaldybės

2023 m. gegužės 2 d.

potvarkiu Nr. M-149

VAIKŲ VASAROS STOVYKLŲ KONKURSO IR STOVYKLŲ PROGRAMŲ VERTINIMO NUOSTATAI

I SKYRIUS

BENDROSIOS NUOSTATOS

1. Vaikų vasaros stovyklų (toliau – stovykla) konkurso (toliau – konkursas) ir stovyklų programų (toliau – programa) vertinimo nuostatai (toliau – Nuostatai) nustato stovyklų finansavimo konkurso organizavimą, tikslus, programų vertinimą.

2. Konkurso organizatorius yra Šiaulių miesto savivaldybės (toliau – Savivaldybė) administracijos Švietimo skyrius (toliau – Švietimo skyrius). Informacija apie konkursą skelbiama savivaldybės interneto svetainėje www.siauliai.lt ir Savivaldybės Facebook paskyroje https://www.facebook.com/SiauliuMiestoSavivaldybe/.

3. Konkursui teikiama programa, numatanti stovykloje užimti tik Savivaldybės teritorijoje besimokančius pagal pradinio, pagrindinio ir vidurinio ugdymo programas, vaikus ir/ar užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikus, nuo karo pabėgusių ukrainiečių vaikus. Užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikų ugdymas stovyklose finansuojamos Savivaldybės biudžeto lėšomis (toliau – lėšos) ir tėvų (globėjų, rūpintojų), rėmėjų lėšomis.

4. Konkursui galima teikti neribotą skaičių programų, kurios turi atitikti Vaikų vasaros stovyklų organizavimo ir finansavimo tvarkos aprašo, patvirtinto Savivaldybės mero potvarkiu (toliau – Aprašas), reikalavimus.

5. Konkurso tikslai:

5.1. skatinti mokinių turiningą vasaros poilsį, sudarant sąlygas vaikų saviraiškai, fiziniam aktyvumui, sveikai gyvensenai, bendrųjų kompetencijų ir socialinių emocinių kompetencijų ugdymui;

5.2. suburti vaikus, patiriančius socialinę riziką, bendrai veiklai ir poilsiui;

5.3. sudaryti sąlygas užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikų sėkmingą integraciją į visuomenę;

5.4. sudaryti sąlygas socialiai remtinų nuo karo pabėgusių ukrainiečių vaikų bendrai veiklai ir poilsiui;

5.5. sudaryti kuo palankesnes sąlygas vaikams, esantiems jautresnėje socialinėje situacijoje. Vaikai, esantys jautresnėje socialinėje situacijoje, šiuose Nuostatuose apibrėžiami taip:

5.5.1. vaikai: iš šeimų, patiriančių socialinę riziką, ir/ar kuriems nustatyta minimali priežiūra, ir/ar kuriems nustatyta laikinoji ir (ar) nuolatinė globa, ir/ar kurie lanko vaikų dienos centrus;

5.5.2. vaikai iš šeimų, kurios gauna socialinę paramą pagal Lietuvos Respublikos socialinės paramos mokiniams įstatymą;

5.5.3. vaikai iš šeimų, gaunančių socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą;

5.5.4. vaikai, turintys specialiųjų ugdymosi poreikių;

5.5.5. vaikai, turintys negalią (iki 21 metų);

5.5.6. vaikai, esantys sunkioje situacijoje, – pagal ugdymo įstaigos Vaiko gerovės komisijos rekomendaciją;

5.6. skatinti švietimo, kultūros, sporto ir kitas įstaigas bei organizacijas, laisvuosius mokytojus (toliau – stovyklos vykdytojas) aktyviai dalyvauti užimant vaikus vasaros atostogų metu.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

II SKYRIUS

KONKURSO ORGANIZAVIMAS IR DOKUMENTŲ PATEIKIMAS

6. Pranešimas apie programų paraiškų priėmimo sąlygas ir terminus skelbiamas Savivaldybės interneto svetainėje www.siauliai.lt. Programų paraiškos Švietimo skyriui teikiamos 15 kalendorinių dienų nuo pranešimo paskelbimo dienos iki paskutinės pateikimo dienos 23.59 val. (Lietuvos Respublikos laiku). Gavimo laiką rodo el. laiško atėjimo į el. paštą svietimas@siauliai.lt laikas.

7. Konkurso metu renkami tik tie asmens duomenys, kurie būtini Konkurso tikslams pasiekti. Asmens duomenys saugomi ne ilgiau, nei to reikalauja duomenų tvarkymo tikslai, vadovaujantis teisės aktais, reglamentuojančiais asmens duomenų tvarkymą ir saugojimą

8. Stovyklos vykdytojas, teikdamas programos paraišką, sutinka, kad tris vasaros mėnesius Savivaldybės interneto svetainėje www.siauliai.lt ir Savivaldybės Facebook paskyroje https://www.facebook.com/SiauliuMiestoSavivaldybe/ bus viešinami šie konkursą laimėjusio stovyklos vykdytojo duomenys, išskyrus informaciją, kuri negali būti viešinama teisės aktų nustatyta tvarka:

8.1. Stovyklos vykdytojo pavadinimas, laisvojo mokytojo vardas, pavardė;

8.2. Stovyklos programos pavadinimas;

8.3. Stovyklos vykdytojo adresas, telefono numeris, el. paštas, interneto svetainė.

9. Konkursui privaloma pateikti užpildytą programos paraišką (1 priedas).

10. Teikiant socialiai remtinų nuo karo pabėgusių ukrainiečių vaikų stovyklos paraiškas, kartu pateikiamas mokinių pagal tikslinį sąrašą, suderintą su Švietimo skyriumi, skaičius. Teikiant vaikų, patiriančių socialinę riziką, stovyklos programų paraiškas, kartu pateikiamas Socialinių paslaugų skyriaus raštas, kuriuo įsipareigojama pateikti vaikų sąrašus, kai pareiškėjas patvirtinamas Savivaldybės mero potvarkiu dėl Savivaldybės lėšų stovykloms vykdyti paskirstymo.

Punkto pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

11. Lydraštis, 1 priedas, privalomi ir neprivalomi dokumentai, nurodyti 1 priede, Švietimo skyriui teikiami tik elektroniniu būdu:

11.1. Savivaldybės biudžetinės įstaigos teikia pasirašytus dokumentus per E. pristatymą;

11.2. kiti stovyklų vykdytojai teikia pasirašytus dokumentus el. paštu svietimas@siauliai.lt PDF formatu.

12. Reikalavimai dokumentams:

12.1. lydraštis, 1 priedas turi būti parašyti kompiuteriu lietuvių kalba ir pasirašyti stovyklos vykdytojo vadovo arba jo įgalioto asmens, turinčio teisę veikti stovyklos vykdytojo vardu, elektroniniu ar tradiciniu parašu, nurodant vardą, pavardę ir pareigas, bei patvirtinti antspaudu, jei stovyklos vykdytojas antspaudą privalo turėti. Jei lydraštį ir 1 priedą teikia laisvasis mokytojas, dokumentus pasirašo jis pats;

12.2. jeigu 1 priedą teikia stovyklos vykdytojo vadovo įgaliotas asmuo, prie teikiamų dokumentų turi būti pridėta įgaliojimo kopija;

12.3. 1 priedui turi būti suteiktas dokumento vardas (stovyklos vykdytojo visas pavadinimas arba jo trumpinys ir stovyklos programos pavadinimas arba jo trumpinys);

12.4. kiti privalomi ar neprivalomi dokumentai, nurodyti 1 priede, pateikiami viename dokumente PDF formatu, suteikiant dokumentui vardą (stovyklos vykdytojo pavadinimas ir nuoroda, kad pridedami privalomi_ neprivalomi dokumentai);

12.5. dokumentai turi būti ne didesni nei 10 KB.

III SKYRIUS

PPROGRAMŲ VERTINIMAS

13. Pasibaigus programų paraiškų teikimo terminui, programų paraiškų vertinimas vykdomas taikant dviejų pakopų vertinimą: programos paraiškos administracinės atitikties vertinimą ir kokybinį vertinimą.

14. Programos paraiškos administracinės atitikties vertinimą atlieka ne mažiau kaip du Švietimo skyriaus specialistai, užpildydami programos paraiškos administracinės atitikties vertinimo formą (2 priedas) ir per 5 darbo dienas nuo nustatytos paskutinės paraiškų pateikimo dienos įvertina, ar:

14.1. programas paraiška pateikta pagal nustatytą programų paraiškų priėmimo terminą;

14.2. programos paraiška pateikta pagal patvirtintą programos paraiškos formą;

14.3. programos paraiška pateikta pasirašyta ir nurodyta informacija apie stovyklos vykdytoją;

14.4. programos paraiška skirta Savivaldybės teritorijos mokyklose besimokantiems pagal pradinio, pagrindinio ir vidurinio ugdymo programas, vaikams ir/ar užsienyje gyvenančių lietuvių (diasporos), lietuvių kilmės užsieniečių ar iš užsienio grįžusių Lietuvos Respublikos piliečių vaikams, socialiai remtinų nuo karo pabėgusių ukrainiečių vaikams.

14.5. programos paraiškoje numatytas viešinimas naudojant Šiaulių miesto reprezentacinį ženklą;

14.6. stovyklos vykdytojas turi teisę vykdyti švietimo veiklą ir turi asmenų, pagal Lietuvos Respublikos švietimo įstatymą galinčių dirbti mokytojais, įgijusių aukštąjį išsilavinimą ir pedagogo kvalifikaciją;

14.7. su programos paraiška pateikti privalomi dokumentai, nurodyti 1 priede;

14.8. stovykla planuojama įgyvendinti Europos Sąjungoje;

14.9. praėjo 2 metai nuo pažeidimų nustatytų pagal praėjusių metų programos finansavimo sutartį (galioja tik tiems stovyklų vykdytojams, kuriems buvo nustatyti sutartiniai pažeidimai);

14.10. stovykla atitinka kitus nustatytus Aprašo reikalavimus.

15. Švietimo skyriaus specialistas per 3 darbo dienas nuo paskutinės programų paraiškų administracinės atitikties įvertinimo dienos organizuoja programų paraiškų kokybinį vertinimą. El. paštu informuoja stovyklos vykdytojus, kurių programos paraiškos neatitinka administracinės atitikties vertinimo.

16. Programos paraiškų kokybinį vertinimą vykdo Savivaldybės mero potvarkiu sudaryta Programų vertinimo ir atrankos darbo grupė (toliau – darbo grupė). Darbo grupės narys pasirašo konfidencialumo pasižadėjimą ir nešališkumo deklaraciją (3 priedas).

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

17. Darbo grupės sekretorius per 3 darbo dienas nuo programų paraiškų administracinės atitikties vertinimo paskutinės dienos pateikia darbo grupės nariams atrinktas programų paraiškas kokybiniam vertinimui.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

18. Programų paraiškų kokybinio vertinimo terminas yra ne ilgesnis nei 10 darbo dienų nuo jų pateikimo darbo grupės nariams dienos. Darbo grupės pirmininkas, o jam nesant (dėl ligos, komandiruotės, atostogų ir kitų objektyvių priežasčių) jo funkcijas atliekantis darbo grupės pirmininko pavaduotojas gali terminą pratęsti ne ilgiau kaip 10 darbo dienų.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

19. Programos paraišką pagal nustatytą kokybinio vertinimo formą (4 priedas) raštu vertina ne mažiau kaip du darbo grupės nariai. Jeigu darbo grupės narių nuomonės išsiskiria, galutinis įvertinimas yra darbo grupės narių įvertinimo balų vidurkis.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

20. Programos, surinkusios mažiau kaip 17 balų, nefinansuojamos.

21. Esant didesniam lėšų poreikiui nei numatyta Savivaldybės ir (ar) valstybės lėšų, darbo grupė siūlo finansuoti programą:

21.1. surinkusią didesnį praeinamąjį vertinimo balą;

21.2. surinkusią papildomų balų kitos programos atžvilgiu pagal šiuos kriterijus:

21.2.1. stovykla įgyvendinama liepos ir (ar) rugpjūčio mėnesiais;

21.2.2. stovykla yra kalbos, etnokultūros, istorijos pažinimo krypties, socialinių emocinių kompetencijų ugdymo;

21.2.3. stovykloje užimamai vaikai, patiriantys socialinę riziką, ir kiti vaikai, esantys jautresnėje socialinėje situacijoje;

21.2.4. stovykloje ugdomi užsienyje gyvenančių lietuvių, lietuvių kilmės užsieniečių ar iš užsienio grįžusių Lietuvos Respublikos piliečių vaikai;

21.2.5. vaikų, patiriančių socialinę riziką, stovykla, socialiai remtinų nuo karo pabėgusių ukrainiečių vaikų stovykla turi kitų finansavimo šaltinių (rėmėjų, paramos, labdaros ar pan.), išskyrus tėvų (globėjų, rūpintojų) lėšas;

21.2.6. stovykla tęstinė, turinti teigiamų atsiliepimų ir rekomendacijų apie ankstesnių metų stovyklų organizavimą;

21.3. užimančią daugiau vaikų kitos programos paraiškos atžvilgiu, jeigu įvertintos programos yra surinkusios vienodą praeinamąjį balą kartu su papildomais balais.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

22. Jeigu, įvertinus konkursui pateiktas programų paraiškas, pagal Aprašą stovykloms skirtų lėšų procentais proporcijos pagal stovyklų tipus pasiskirsto kitaip, darbo grupė turi teisę siūlyti perskirstyti stovykloms lėšų procentų proporcijas, atsižvelgiant į kokybinį paraiškų vertinimą, ne pagal Aprašą.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

23. Darbo grupės siūlomų finansuoti programų sąrašas patvirtinamas Savivaldybės mero potvarkiu dėl Savivaldybės lėšų stovykloms vykdyti paskirstymo.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

IV SKYRIUS

BAIGIAMOSIOS NUOSTATOS

24. Savivaldybės mero sprendimai skundžiami Viešojo administravimo ir administracinių bylų teisenos įstatymo nustatyta tvarka. Viešojo administravimo ir administracinių bylų teisenos įstatymo nustatyta tvarka priimti sprendimai skundžiami per vieną mėnesį administracinių ginčų komisijai arba teismui.

Punkto pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

25. Neteko galios nuo 2025-03-08

Punkto naikinimas:

Nr. M-331, 2025-03-07, paskelbta TAR 2025-03-07, i. k. 2025-03883

26. Pareiškėjų tvarkomi asmens duomenys ir Pareiškėjų duomenys, pateikti Savivaldybės administracijai, tvarkomi, vadovaujantis Bendruoju duomenų apsaugos reglamentu, Lietuvos Respublikos asmens duomenų teisinės apsaugos įstatymo, ir kitų teisės aktų, reglamentuojančių asmens duomenų teisinę apsaugą. Asmens duomenų tvarkymo tikslas – identifikuoti Pareiškėjus, įvertinti asmenų teisę vykdyti, įvertinti Pareiškėjų atitiktį reikalavimams bei teisę gauti Stovyklų finansavimą, Savivaldybei tvarkyti finansavimo apskaitą, tinkamai organizuoti Stovyklų finansavimą, įgyvendinimą ir kontrolę. Duomenų subjektų teisės įgyvendinamos Bendrajame duomenų apsaugos reglamente ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka. Viešai skelbiama Konkurso informacija pateikiama, laikantis Bendrojo duomenų apsaugos reglamento nuostatų.

27. Šių Nuostatų įgyvendinimo priežiūrą vykdo Švietimo skyrius.

_________________________

Priedų pakeitimai:

1_priedas_VVS_programos_paraiska (pagal M-331)

Priedo pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

Nr. M-460, 2024-03-29, paskelbta TAR 2024-03-29, i. k. 2024-05780

Nr. M-331, 2025-03-07, paskelbta TAR 2025-03-07, i. k. 2025-03883

2_priedas_VVS_programu_adm_vertinimo_form (pagal M-331)

Priedo pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

Nr. M-331, 2025-03-07, paskelbta TAR 2025-03-07, i. k. 2025-03883

4_priedas_VVS_progr_kokyb_vertinimo_form

Priedo pakeitimai:

Nr. M-376, 2024-03-18, paskelbta TAR 2024-03-18, i. k. 2024-04832

3_priedas_VVS_prog_verti_kom_deklaracij (pagal M-331)

Priedo pakeitimai:

Nr. M-331, 2025-03-07, paskelbta TAR 2025-03-07, i. k. 2025-03883

Pakeitimai:

1.

Šiaulių miesto savivaldybės administracija, Potvarkis

Nr. M-376, 2024-03-18, paskelbta TAR 2024-03-18, i. k. 2024-04832

Dėl Šiaulių miesto savivaldybės mero 2023 m. gegužės 2 d. potvarkio Nr. M-149 „Dėl Vaikų vasaros stovyklų organizavimo ir finansavimo tvarkos aprašo ir Vaikų vasaros stovyklų konkurso ir stovyklų programų vertinimo nuostatų patvirtinimo“ pakeitimo

2.

Šiaulių miesto savivaldybės administracija, Potvarkis

Nr. M-460, 2024-03-29, paskelbta TAR 2024-03-29, i. k. 2024-05780

Dėl Šiaulių miesto savivaldybės mero 2023 m. gegužės 2 d. potvarkio Nr. M-149 „Dėl Vaikų vasaros stovyklų organizavimo ir finansavimo tvarkos aprašo ir Vaikų vasaros stovyklų konkurso ir stovyklų programų vertinimo nuostatų patvirtinimo“ pakeitimo

3.

Šiaulių miesto savivaldybės administracija, Potvarkis

Nr. M-331, 2025-03-07, paskelbta TAR 2025-03-07, i. k. 2025-03883

Dėl Šiaulių miesto savivaldybės mero 2023 m. gegužės 2 d. potvarkio Nr. M-149 „Dėl Vaikų vasaros stovyklų organizavimo ir finansavimo tvarkos aprašo ir Vaikų vasaros stovyklų konkurso ir stovyklų programų vertinimo nuostatų patvirtinimo“ pakeitimo